RATCH เซ็นสัญญากู้เงิน 4 พันลบ. ลุยพัฒนาโรงไฟฟ้าพลังงานลมในออสเตรเลีย กำลังผลิต 226.8 MW
RATCH เซ็นสัญญากู้เงิน 4 พันลบ. ลุยพัฒนาโรงไฟฟ้าพลังงานลม Collector กำลังผลิต 226.8 MW คาดเริ่ม COD ภายในปี 63
19 มี.ค. 2562

บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH เปิดเผยว่า บริษัท ราช-ออสเตรเลีย คอร์ปอเรชั่น (RAC) ซึ่งเป็นบริษัทย่อยทางอ้อม ที่เข้าลงทุนในโครงการโรงไฟฟ้าพลังงานลม Collector ในเครือรัฐออสเตรเลีย ผ่าน Collector Wind Farm Pty Ltd นั้น ในวันนี้ (19 มี.ค.) Collector Wind Farm Pty Ltd ได้ลงนามสัญญาทางการเงินกับ Clean Energy Finance Corporation ผู้ให้กู้ในวงเงิน 179 ล้านเหรียญออสเตรเลีย หรือราว 4 พันล้านบาท (อัตราแลกเปลี่ยน ณ วันที่ 19 มี.ค.62) เพื่อนำไปใช้ในการก่อสร้างและพัฒนาโครงการ โดยจะสามารถเบิกเงินกู้ได้เมื่อบรรลุเงื่อนไขบังคับก่อนเกี่ยวกับการปรับปรุงเงื่อนไขใบอนุญาตพัฒนาโครงการแล้วเสร็จ
สำหรับโรงไฟฟ้าพลังงานลม Collector ขนาดกำลังการผลิต 226.8 เมกะวัตต์ (MW) ตั้งอยู่ในรัฐนิวเซาท์เวลส์ เครือรัฐออสเตรเลีย มีมูลค่าโครงการประมาณ 359 ล้านเหรียญออสเตรเลีย (คิดเป็นเงินส่วนทุนประมาณ 180 ล้านเหรียญออสเตรเลีย) โดยมีแผนจะเริ่มก่อสร้างประมาณกลางปี 62 และคาดว่าจะเดินเครื่องผลิตเชิงพาณิชย์ (COD) ได้ภายในปี 63